Uutuustuote maailmalta saapuu tällä viikolla Keskon valikoimiin. Marttojen mukaan valmiiksi kuoritulle sipulille ei ole Suomessa mitään tarvetta.

Ruokakeskon osto- ja myyntijohtaja Kenneth Forsman kertoi tviitissään uutuustuotteesta valmiiksi kuoritusta ”nakusipulista”.

Tällä viikoilla K-kauppojen tilattavissa oleva hollantilainen kokonainen kuorittu sipuli tulee myyntiin kahden sipulin pakkauksessa.

Nyt loppu itku! #Helppokäyttöinen #uutuus #naku #sipuli nyt #Kkauppa'issa. Huuhtele, leikkaa, kokkaa & nauti.

” Nyt loppu itku! #Helppokäyttöinen #uutuus #naku #sipuli nyt #Kkauppa'issa.Huuhtele,leikkaa,kokkaa & nauti pic.twitter.com/GbTY85aDi8— Kenneth Forsman (@KentsuForsman) 13. joulukuuta 2016

Uutuustuote ei saanut kannatusta Forsmanin tiedotettua asiasta Twitter-sivuillaan.

Forsmanin tviittiä kommentoitiin muun muassa seuraavasti:

– Tämä on oikeasti karmaisevan huono idea. Ensin hehkutellaan kassoilla pakastepussien luopumisesta ja vastapainona sit tämä.

– Toivoisin, että Ruokakeskolla olisi snadisti pelisilmää muovin määrien vähentämisessä. Tämä ei ole sitä.

– Miksi? Eihän tässä ole mitään järkeä. Säästät enimmillään kaksi sekuntia aikaa hirveän roska- ja saastemäärän hinnalla. Haloo.

Marttaliiton kehittämispäällikkö Arja Hopsu-Neuvonen tyrmää valmiiksi kuoritun sipulin ja kehuu suomalaisia.

– Ei tämmöiselle ole tarvetta Suomessa. Suomalaiset ovat taitavia sipulin kuorijoita ja pilkkojia. Sen verran monessa kokkiohjelmassa näytetään aina miten sipulin kanssa toimitaan, ja suomalaiset todella osaavat tämän taidon. En näe kyllä mitään tarvetta tälle tuotteelle, Hopsu-Neuvonen tyrmää.

Forsman kommentoi Ilta-Sanomille helppokäyttöisten tuotteiden kasvattavan jatkuvasti suosiotaan sekä Suomessa että muualla maailmassa.

– Maailmalta tulee vahvasti trendi ruoka-aineiden helppokäyttöisyydestä. Puolivalmisteet ovat todella suosittuja maailmalla ja tämän kaltaiset tuotteet on otettu hyvin vastaan, Forsman sanoo.

Keskolta tulee vuosittain kymmeniä uutuustuotteita hedelmä- ja vihannesvalikoimaan ja tämä on yksi vaihtoehto jo olemassa olevaan sipulivalikoimaan.

– Jotkut uutuustuotteet ottavat nopeasti tulta alleen ja toiset eivät. Asiakas päättää loppupeleissä saako tämän kaltainen tuote suosiota Suomessa vai ei. Maailmalla se on otettu vastaan erittäin positiivisesti ja katsotaan nyt miten tuote vastaanotetaan Suomessa. Kuluttaja tekee lopulta sen päätöksen pidetäänkö tuote valikoimassa, Forsman sanoo.

Muun muassa K-ryhmän kaupat ovat ilmoittaneet aikaisemmin tänä vuonna sitoutuneensa vähentämään muoviroskan päätymistä luontoon ja ryhtyvänsä muovikassien ja -pussien kulutuksen vähentämiseen tähtääviin toimiin.

– Vastuullisuus on meille äärimmäisen tärkeä asia. Sipulin pakkauksen pohjahan on pahvia ja pelkästään kääre on kierrätettävää muovia, kuten muissakin sipulipakkauksissa. Toisin sanoen pakkaaminen tehdään kuluttajan puolesta jo pakkaamolla aivan samaan tapaan kuin verkkopussissakin olevan sipulin kohdalla. Suurin osa kuluttajista pakkaa irtosipulinkin Hevi-osastolla kertakäyttöiseen muovipussiin estääkseen voimakkaan tuoksun ja irtokuorien leviämisen muihin elintarvikkeisiin, Forsman kertoo.

Kahden kappaleen kuorittu hollantilainen sipuli tulee kauppojen tilattavaksi tällä viikolla. Forsman ei osannut kommentoida tuotteen hintaa, koska jokainen kauppias päättää hinnan itse.

Citymarketissa tavallinen kotimainen sipuli maksaa tällä hetkellä 1,29 euroa / kg. Kuorittu sipuli myydään 200 g:n pakkauksessa eikä se vaadi kylmäsäilytystä.